## Pravilnik o službenoj iskaznici inspektora žičara za prijevoz osoba

### NN 66/2008 (6.6.2008.), Pravilnik o službenoj iskaznici inspektora žičara za prijevoz osoba

# MINISTARSTVO MORA, PROMETA I INFRASTRUKTURE

**2215**

Na temelju članka 78. stavak 1. Zakona o žičarama za prijevoz osoba (»Narodne
novine«, broj 79/07), ministar mora, prometa i infrastrukture donosi

## PRAVILNIK

### O SLUŽBENOJ ISKAZNICI INSPEKTORA ŽIČARA ZA PRIJEVOZ OSOBA

Članak 1.

(1) Ovim Pravilnikom propisuje se izgled i način korištenja službene iskaznice
inspektora žičara za prijevoz osoba (u daljnjem tekstu: žičara) Ministarstva
mora, prometa i infrastrukture (dalje u tekstu: Ministarstvo).
(2) Izgled službene iskaznice inspektora žičara (u daljnjem tekstu: iskaznice)
prikazan je u obrascu službene iskaznice koji je objavljen uz ovaj Pravilnik i
čini njegov sastavni dio.

Članak 2.

(1) Iskaznica se izrađuje od otpornoga papira svijetloplave boje, veličine je 85
x 55 mm, zaštićenog prozirnim plastičnim omotom.
(2) Prednja strana iskaznice sadržava:
– na gornjoj lijevoj strani grb Republike Hrvatske i tekst: REPUBLIKA HRVATSKA,
MINISTARSTVO MORA, PROMETA I INFRASTRUKTURE, a ispod teksta naziv: SLUŽBENA
ISKAZNICA INSPEKTORA ŽIČARA ZA PRIJEVOZ OSOBA, te ime i prezime inspektora
žičara,
– desno od teksta prazan prostor za fotografiju 28 x 32 mm preko koje je u
donjem lijevom kutu otisnut pečat Ministarstva
– ispod fotografije broj iskaznice.
(3) Poleđina iskaznice sadržava:
– u gornjem dijelu naznaku OVLASTI, a ispod tekst:
»Nositelj ove iskaznice ima ovlasti inspektora žičara propisane Zakonom o
žičarama za prijevoz osoba.«,
– u srednjem lijevom dijelu ispisano mjesto i datum izdavanja iskaznice,
– u srednjem desnom dijelu mjesto za pečat Ministarstva i potpis ministra,
– u donjem desnom dijelu mjesto za pečat i potpis ovlaštene osobe Ministarstva
mora, prometa i infrastrukture.

Članak 3.

Iskaznicu izdaje Ministarstvo te podmiruje troškove njenog izdavanja.

Članak 4.

(1) Inspektor žičara koji iskaznicu izgubi, odnosno na drugi način ostane bez
iskaznice, dužan je o tome odmah obavijestiti neposredno nadređenog.
(2) Nova iskaznica izdat će se nakon što se izgubljena ili na drugi način
nestala iskaznica oglasi nevažećom u »Narodnim novinama«.
(3) Troškove oglašavanja u »Narodnim novinama« i troškove izdavanja nove
iskaznice podmiruje inspektor žičara koji je iskaznicu izgubio ili na drugi
način ostao bez nje.

Članak 5.

Inspektor žičara kojem prestane državna služba u Ministarstvu, ili koji je
raspoređen na drugo radno mjesto, dužan je s danom konačnosti rješenja o
prestanku državne službe, odnosno rješenja o rasporedu na drugo radno mjesto,
vratiti iskaznicu Ministarstvu.

Članak 6.

(1) Inspektoru žičara koji je udaljen iz službe oduzet će se iskaznica za
vrijeme dok traje udaljenje iz službe.
(2) Rješenjem kojim je inspektor žičara udaljen iz službe određuje se i
oduzimanje iskaznice.
(3) Inspektor je dužan vratiti iskaznicu, na dan primitka rješenja iz stavka 2.
ovoga članka.

Članak 7.

Iskaznice će se izdati prema ovom Pravilniku u roku od 60 dana od dana stupanja
na snagu ovoga Pravilnika.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/08-02/31
Urbroj: 530-01-06-08-1
Zagreb, 27. svibnja 2008.

Ministar
**Božidar Kalmeta**, v. r.

![](dodatni/348262.gif)

Pravilnik, NN 66/2008-2215
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)